**Pasi Räty** (s. tammikuu 1965 Lieksa) on suomalainen rikollinen ja pitkäaikaisin elinkautisvanki istuttuaan vankilassa 22 vuotta.

Räty sai ensimmäiset tuomionsa 15-vuotiaana polttoainevarkauksista, mökkimurroista, varkauksista ja näpistyksistä. Hän vapautui vankilasta loppuvuodesta 1989. Vapauduttuaan hän ryösti naisystävänsä avustuksella miehen. Ennen ensimmäistä murhatuomiotaan 25-vuotiaana Rädyn rikosrekisteriin oli kertynyt 21 ehdotonta vankeustuomiota, yhteensä seitsemän vuotta ja kahdeksan kuukautta.

Räty kärsi ensimmäisestä elinkautisesta tuomiostaan 22 vuotta, mikä oli hänen pisin vankeusaikansa. 25-vuotias Räty tuomittiin vuonna 1990 tehdystä murhasta ja ryöstöstä elinkautiseen vankeuteen. Rahapulaansa helpottaakseen hän puukotti Lieksassa 74-vuotiaan liikuntarajoitteisen vanhuksen, jota hän ei tuntenut. Uhrin ruumiista löytyi 40 veitseniskua. Saalikseen hän sai 59 markan arvosta elintarvikkeita ja lääkkeitä.

Vapauduttuaan vankilasta 2012 Räty ehti olla vapaana vain kuukauden, ennen kuin hän syyllistyi toiseen henkirikokseensa. Hän surmasi Kuopiossa samaan ryyppyporukkaan kuuluneen vankilassa tapaamansa 31-vuotiaan miehen hakkaamalla häntä käteen osuneella painavalla rautaputkella ja puukottamalla kaulaan. Hänet tuomittiin toistamiseen elinkautiseen vankeuteen murhasta. Motiivia teolle ei löytynyt.

Mielentilatutkimusten mukaan Räty oli kummankin murhan tekohetkellä syyntakeinen, mutta toisessa tutkimuksessa hänellä todettiin vahva psykopatia. Lisäksi hänen etuaivoistaan löytyi vanhan trauman jäljet, jotka neurologin arvion mukaan sopivat ensisijaisesti vanhan päävamman aiheuttamiksi. Mielentilatutkimuksen mukaan Rädyllä on myös antisosiaalinen- ja epävakaa persoonallisuushäiriö. Vahvojen psykopaattisten piirteiden lisäksi Rädyllä on useita päihderiippuvuuksia. Vaarallisuusarviossa Räty katsottiin erittäin vaaralliseksi toisille ihmisille. Hänen riskinsä väkivaltaiseen käyttäytymiseen arvioitiin korkeaksi.

Räty on ollut vankilassa koko aikuisikänsä suljetulla osastolla, lukuun ottamatta yhteensä 1,5 vuoden mittaista jaksoa tuomioiden välillä. Vahvan päihderiippuvuutensa vuoksi hän ei ole päässyt avovankilaan. Lisäksi hän on ollut väkivaltainen sekä vanginvartijoita että muita vankeja kohtaan.

Toimittaja Rebekka Härkönen on kirjoittanut Rädystä kirjan *Valmis tappamaan – kaksinkertaisen elinkautisvangin tarina* (2021). Räty yritti käydä Härkösen kimppuun kirjan valmisteluun liittyvän vankilavierailun aikana.

Lähteet
-------

1. 1 2 3 4 5  Murhaaja Pasi Räty on viettänyt lähes koko elämänsä kaltereiden takana – miten lieksalaisesta metsurin pojasta tuli yksi Suomen vaarallisimmista vangeista? *mtvuutiset.fi*.  23.10.2021. Viitattu 4.3.2022.
2. ↑  Elinkautisvangin kammottavat taustat: Teki edellisenkin murhan ehdonalaisessa *mtvuutiset.fi*.  13.4.2012. Viitattu 4.3.2022.
3. ↑  Elinkautisvangin kammottavat taustat: Teki edellisenkin murhan ehdonalaisessa *mtvuutiset.fi*.  13.4.2012. Viitattu 4.3.2022.
4. ↑  Viljakainen, Miika: Pasi Räty pääsi vankilasta 22 vuoden jälkeen ja murhasi pian uudestaan *Ilta-Sanomat*.  12.5.2018. Viitattu 12.7.2018.
5. ↑  Valmis tappamaan – kaksinkertaisen elinkautisvangin tarina(kovakantinen) *Deadline Kustannus*.  Arkistoitu 13.10.2021. Viitattu 13.10.2021.
6. ↑  Suomen pitkäaikaisin elinkautisvanki Pasi Räty yritti käydä rikostoimittajan kimppuun Turun vankilassa *mtvuutiset.fi*.  13.10.2021. Viitattu 4.3.2022.